ועדת הכלכלה, כנסת 17, פרוטוקול מספר 71, 2006-09-20 11:00

גלעד ארדן: אני פותח את ישיבת ועדת הכלכלה בנושא תקנות התעבורה (שינוי התוספת הראשונה, הרביעית והחמישית לפקודה), התשס"ו – 2006.

גלעד ארדן: קיבלנו את בקשתו של שר התחבורה והבטיחות בדרכים, לשנות את התוספת הראשונה, הרביעית והחמישית לפקודת התעבורה.

חוה ראובני: התוספות הן רשימות של עבירות שהפקודה מפנה אליהם לצרכים שונים.

חוה ראובני: התוספת הראשונה, עניינה עבירות שמוטלת עליהן פסילת מינימום של שלושה חודשים, או בנסיבות של תאונת דרכים אפילו שנה, אם אינני טועה.

חוה ראובני: התוספת הרביעית, עניינה עבירות שלגביהן מוסמך שוטר להטיל פסילת רישיון נהיגה מנהלית של 30 יום והתוספת החמישית עניינה סמכות רשות הרישוי להעביר מידע מתוך מאגרי המידע, כי זה מין חריג נקודתי לחוק הגנת הפרטיות.

חוה ראובני: לגבי התוספת הראשונה, אקרא את התקנות ואסביר תוך כדי.

חוה ראובני: שינוי התוספת הראשונה.

חוה ראובני: בתוספת הראשונה לפקודה: (1) אחרי פרט 2 יבוא – "2א.

חוה ראובני: עבירה לפי סעיף 12א2".

חוה ראובני: את 2 כמובן, לאור העובדה שהתקנות שביקשנו, הטרקטור משא לא אושרו, צריך להשמיט.

חוה ראובני: אז נשאר לנו בקשה אחת לגבי התוספת הראשונה, להוסיף עבירה לפי סעיף 12א2 שזה הסעת נוסעים על-ידי נהג חדש עם מלווה.

חוה ראובני: סעיף 12א2, למען הסדר הטוב, היא הוראת שעה שעומדת לפקוע ב- 31.10.2006, היא אושרה פה בוועדה ביולי 2004 כהוראת שעה לשנתיים, מונחת במזכירות הממשלה הצעת חוק לקבוע את אותה הוראה כהוראה קבועה.

חוה ראובני: אני מקווה שעוד נספיק,

גלעד ארדן: חייבים בחקיקה ראשית להאריך אותה?

חוה ראובני: כן.

חוה ראובני: זה הוראה.

חוה ראובני: כל הגבלה, כיוון שפקודת התעבורה קובעת שמי שיש לו רישיון נהיגה רשאי לנהוג, כל הסתייגות על זה, ואומר – למרות שיש לך רישיון, אתה לא רשאי לנהוג, צריכה להיות בפקודה גם.

גלעד ארדן: מתי הבאתם את זה למזכירות הממשלה?

חוה ראובני: הנחנו את זה למזכירות הממשלה ביולי, אם אינני טועה.

גלעד ארדן: קצת מאוחר, לא?

חוה ראובני: הטיפול אצלנו התחיל במרץ, לצערי המתנו חודשיים להתייחסות משרד המשפטים.

חוה ראובני: חודש הם לא התייחסו ואחר-כך שאלו שאלות.

גלעד ארדן: זאת אומרת שביולי ייווצר מצב, שב- 31 לאוקטובר אפשר יהיה להסיע גם ללא מלווה, נהגים צעירים יוכלו לנסוע ללא מלווה, בכלל, לא חודשיים ולא שלושה, בכלל, בגלל שההארכה לא הספיקה עוד לעבור את כל הקריאות הנדרשות.

חוה ראובני: אני מאוד מקווה שנספיק.

גלעד ארדן: אבל זו תהיה התוצאה, אם זה לא יעבור?

חוה ראובני: אם לא נספיק לחוקק את החוק הזה לפני 31 ולפרסם אותו לפני 31 לאוקטובר, התוצאה תהיה שחובת הליווי תרד לחודשיים ולא תהיה הגבלה על מספר נוסעים שרשאי להסיע נהג חדש.

גלעד ארדן: אז זה לא מתבטל לגמרי, זה חוזר למצב שהיה פעם.

חוה ראובני: כן.

חוה ראובני: המצב החקיקתי הקבוע,

גלעד ארדן: זה יורד לחודשיים ולא תהיה הגבלה על המספר.

חוה ראובני: כן.

חוה ראובני: הארכה והגבלה על מספר נוסעים.

אבשלום וילן: גם ככה זה לא יהיה, כי גם אם נניח ב- 16 באוקטובר כשהכנסת מתכנסת, יתקבל פטור מחובת הנחה, לא, זה ממשלתי, לא צריך, ומייד תעביר את זה אפילו בשבועיים רשומות, יהיה פה הכי מהר שתעברו, יהיה פה כמה ימים שלא תצליח לכסות.

לאה ורון: להפנות את תשומת לב חברי הכנסת שנציגי משרד המשפטים הוזמנו לכל שלושת הדיונים היום והודיעו שאין להם עניין בדיונים.

לאה ורון: רלוונטית נוכחות משרד המשפטים בחקיקה או בחקיקת משנה.

חוה ראובני: אם כך, למען הסדר הטוב והקולגיאליות אומר שעו"ד יפעת רווה דיברה אתי אתמול, בדקה אתי מה על סדר היום ואמרה שהיא פה בוועדת החוקה והיה ויש צורך בהתייצבותה, אפשר להזעיק אותה.

לאה ורון: בסדר גמור.

גלעד ארדן: אם הבינותי נכון, אתם מבקשים זה שבתוספת הראשונה שמחייבת את בית-המשפט לתת פסילת מינימום שלושה חודשים ואם העבירה גרמה לתאונה עם נפגעים, זה במידה והוא הורשע, כמובן, כן?

חוה ראובני: זה אחרי הרשעה, זה עונש.

גלעד ארדן: ואם העבירה גרמה לתאונה עם נפגעים, הפסילה לא תפחת משנה, אתם מבקשים להוסיף תאונה שבה היה מעורבת עבירה של נהיגה,

חוה ראובני: הסעת נוסעים.

גלעד ארדן: הסעת נוסעים בלי ליווי.

חוה ראובני: נכון.

חוה ראובני: העבירות האחרות של נהג חדש, נהיגה בלי מלווה כשלעצמה,

גלעד ארדן: בלי ליווי או שהסיע יותר משני נוסעים.

חוה ראובני: נהיגה בלי ליווי, עצם הפרה של חובת ליווי כבר נמצאת בתוספת הראשונה.

חוה ראובני: אנחנו מבקשים להוסיף גם את העבירה של הסעת נוסעים במספר העולה על המותר.

חוה ראובני: זה חובת ליווי נוספת – כדי להסיע יותר משני נוסעים, צריך גם מלווה.

חוה ראובני: לצערנו, הגענו גם כן, הסעיף כבר תכף פוקע, אני מקווה שהוא יחזור לקדמותו, אבל זה פשוט תלוי פה בוועדה הלוך חזור בין השרים והפגרות וכו', כבר יותר משנה.

חוה ראובני: התיקון הזה של התוספת הראשונה הונח בזמנו על שולחן הוועדה מזמן, לפני יותר משנה.

אתי בנדלר: נכון, והוועדה דנה בהם.

גלעד ארדן: היום יאושר.

חוה ראובני: אנחנו עדיין מציעים את ההצעה הזאת.

חוה ראובני: השאלות שהוועדה בזמנו רצתה לדעת נתונים על היקף האכיפה של סעיף 12א2, והוועדה רצתה לדעת בזמנו גם, היא שאלה שאלה למה ליצור שוויון בנהיגה בלי רישיון נהיגה בכלל, סעיף 10א שנמצא בתוספת הראשונה, לנהיגה על-ידי בעל רישיון בלי מלווה.

חוה ראובני: התשובה השנייה, העמדה שלנו, שמשותפת למשטרה, למיטב ידיעתי, שאנחנו רואים את הנהג החדש הזה, בהיעדר ליווי כשצריך, שקול כנגד חסר רישיון.

חוה ראובני: אנחנו סבורים שהנהג החדש הזה, אין לו מספיק רישיון, ריסון ושיקול דעת.

גלעד ארדן: מסכים אתכם.

רוני לוינגר: יש לנו עלייה מדאיגה בתאונות של נהג צעיר.

רוני לוינגר: בשעות הלילה, מתשע עד ארבע בבוקר, 50% מהתאונות הן תאונות של צעירים.

רוני לוינגר: ההשוואה בין 10א לבין 12א2, התשובה היא ב- 12א1 שכבר נמצאת בתוספת הראשונה והיא ממילא מסבירה.

גלעד ארדן: אגב, לא שאלנו אם היתה עלייה בתאונות, זו שאלה לגבי אכיפה שלכם, כמה דו"חות נתתם.

גלעד ארדן: זאת היתה השאלה.

גלעד ארדן: כשהתאונה קורית זה כבר מאוחר מדי.

רוני לוינגר: הנתונים לפניי.

רוני לוינגר: אנחנו אוכפים, יש לנו מבצעים בלילות שבת, יש לנו יחידה, ימ"ר, אתה מכיר אותה ועוזר לה גם, אוכפים במיוחד בסופי-שבוע, איפה שיש נהגים צעירים.

רוני לוינגר: על העבירה הספציפית הזאת, שלפי סעיף 12א2, דהיינו הסעת נוסעים ללא מלווה, מינואר עד אוגוסט נרשמו למעלה מ- 950 דו"חות.

אתי רידלר: כדי להסביר, חובת ליווי היא לחודשיים הראשונים.

אתי רידלר: לאחר מכן ועד גיל 21 לא צריכים מלווה אלא אם כן רוצים להסיע למעלה משני נוסעים.

אתי רידלר: על זה מדובר עכשיו.

אתי רידלר: זאת אומרת, גם אם יש לך רישיון נהיגה מגיל 17, עד גיל 21 אסור לך להסיע יותר משני נוסעים.

אתי רידלר: כל עוד, סליחה, שנתיים, במשך השנתיים הראשונות.

אבשלום וילן: מלווה, דרך אגב, לדעתי זה אחד הדברים החכמים שנעשו כיוון שלא יודע, לא בדקתי מקצועית, אבל אפילו הייתי מעביר את זה לשלושה חודשים, חצי שנה, לא יודע מה.

גלעד ארדן: זה היה בוועדת הכלכלה והיושב-ראש הקודם הפיל את זה.

אבשלום וילן: עניינית, מניסיון אישי, אין דבר טוב מזה.

אבשלום וילן: לאחר שעברתי את זה עם ילדיי, אין דבר יותר אפקטיבי מנהג מלווה שאתה מעיר לו בזמן אמת, מלמד אותו, הוא מוכן לשמוע, אתה רואה שזה מופנם.

אבשלום וילן: כל דבר אחר, זה איך אמר?

אבשלום וילן: ההורמונים נוהגים ולא הראש.

גלעד ארדן: מי בעד אישור התיקון לתוספת הראשונה?

גלעד ארדן: מי נגד?

גלעד ארדן: מי נמנע?

גלעד ארדן: אושר.

גלעד ארדן: הצבעה – שינוי התוספת הראשונה התקבל.

אתי רידלר: הפסקה השנייה נמחקה.

גלעד ארדן: אישרנו עכשיו שמי שהיה מעורב בתאונה ונהג יותר משני נוסעים בלי ליווי, בית-המשפט יהיה צריך לתת לו לפחות שלושה חודשי פסילה.

חוה ראובני: אדוני היושב-ראש, אני אתקן אותך, סליחה.

חוה ראובני: עצם העבירה לפי סעיף 12א2 מחייבת את בית-המשפט פסילת מינימום של שלושה חודשים.

חוה ראובני: כאשר גם זה היה בנסיבות שנגרמה תאונה, פסילת המינימום היא של שנה.

גלעד ארדן: אם בתאונה היו נפגעים.

חוה ראובני: זה סעיפים 38 ו- 39 לפקודה.

גלעד ארדן: זה מה שכתבתם אתם בבקשה.

חוה ראובני: השלושה חודשים זה עצם הנהיגה ללא ליווי, גם אם אין תאונה.

חוה ראובני: זה פסילת החובה, שלושה חודשים.

גלעד ארדן: ואם היא גרמה לתאונה בלי נפגעים?

חוה ראובני: זה נשאר בגדר שלושה חודשים.

חוה ראובני: זה עולה לשנה רק כשיש תאונה עם נפגעים.

רוני לוינגר: כדאי לציין שבתי-המשפט מוצאים כל מיני דרכים גם לא להשתמש בפסילות מינימום.

קריאה: יש להם סמכות, זו לא מילה ראויה, הם משתמשים בשיקול הדעת שניתן.

חוה ראובני: תקנה 2, שינוי התוספת הרביעית.

חוה ראובני: התוספת הרביעית לפקודה, (1) אחרי פרט 8ב יבוא 8ג.

חוה ראובני: עבירה לפי תקנה 502 לתקנות.

חוה ראובני: (2) אחרי פרט 10 יבוא: "10א.

חוה ראובני: עבירה לפי סעיף 12א2לפקודה".

חוה ראובני: אני חוזרת ומזכירה תוספת רביעית, אלה עבירות שבגינן שוטר מוסמך להטיל פסילה מינהלית בת 30 יום.

חוה ראובני: פרט 8ג.

חוה ראובני: זה עבירה לפי תקנה 502, זה הסעת נוסעים במונית, במונית יש תקנה שמתירה להסיע עד שני ילדים מעל גיל חמש מעבר למספר הנוסעים המותר לפי רישיון הרכב.

חוה ראובני: אנחנו בזמנו ביקשנו לבטל כליל את התקנה הזאת, לפני כשנה וחצי, הוועדה סירבה לאשר את זה, התקנה עדיין נמצאת ואנחנו מבקשים, כיוון שהיא קיימת, לאכוף אותה בצורה משמעותית.

חוה ראובני: העבירה הזאת היא גם, אבקש להוסיף, נמצאת בתוספת השביעית, זאת עבירה של השבתת רכב.

גלעד ארדן: זאת אומרת היום, כיוון שהוועדה סירבה בעבר, עדיין מותר לנהג מונית להסיע מעבר למספר המותר, עוד שני ילדים עד גיל חמש.

גלעד ארדן: חוה ראובני: נכון.

רוני לוינגר: בתנאי שהילדים לא יושבים במושב הקדמי.

גלעד ארדן: כיוון שרציתם לבטל את שני הילדים, זה לא בוטל, אתם אומרים – לפחות את מה שקיים, שיקפידו על זה, שלא יהיה יותר משני ילדים.

חוה ראובני: שלא יהיה שלושה ילדים.

גלעד ארדן: אתם מבקשים להוסיף שעל העבירה הזאת אפשר יהיה גם להטיל פסילה מנהלית.

גלעד ארדן: העבירה הזו לא נכללת בהחרמת רכב?

רוני לוינגר: זה בדיוק העניין.

רוני לוינגר: גם העבירה הזאת וגם העבירה של אותו 12א2, איסור הסעת נוסעים, מעל שני נוסעים ללא מלווה, שתי העבירות האלה נמצאות בתוספת השנייה ואנחנו מחרימים עליהם כלי רכב.

רוני לוינגר: אנחנו מחרימים כלי רכב, על העבירות האלה.

רוני לוינגר: בעצם, מה שרצינו,

גלעד ארדן: אז עכשיו נהגי המוניות צריכים לשמוח ולהיות מאושרים, כי אתם מאפשרים גם לעשות משהו קל יותר, במקום להחרים, רק לקחת.

גלעד ארדן: בטח הם יתמכו בזה.

גלעד ארדן: תכף נשמע.

רוני לוינגר: לתת סמכות, היו לנו מקרים למשל שקצין המשטרה רצה להשבית רכב או השבית ולא היה לו סמכות לפסול מנהלית את הנהג, לפעמים הוא זה העבריין, כאשר הזיקה בין הנהג לבין בעל הרכב היא קצת רחוקה, מה שביקשנו זה להשוות בין התוספת הרביעית לתוספת השביעית.

גלעד ארדן: מר פריד, יושב-ראש ארגון נהגי המוניות.

אברהם פריד: אני לא מההסתדרות, יש שני ארגונים, אחד מההסתדרות.

אברהם פריד: נדבר לעניין.

אברהם פריד: כל נושא שני ילדים כן ולא, יש פה אי-בהירות גדולה כיוון שחוק אחד אומר כן והיד השנייה אומרת לא.

אברהם פריד: נושא הביטוח אומר לא, נושא החוק אומר כן, ואולי כדאי שהפעם, בעקבות החקיקה הזאת, תצא הבהרה חד-משמעית, אם כן ואם לא, ושזה יחול על כל המערכת.

אברהם פריד: אין לנו התנגדות.

גלעד ארדן: אינני זוכר את כל חוקי הביטוח כרגע, דומני שמבטח לא חייב, ביטוח חובה או מקיף?

אברהם פריד: חובה, מדברים על חובה.

אברהם פריד: נוסע עם שני ילדים, מצד אחד הנוסע לפעמים יודע שמותר שני ילדים, לעומת זאת, בקטע הזה, הביטוח לא כל-כך מכיר בזה.

אברהם פריד: אז אם תהיה הנחיה כזאת או אחרת, אין לנו בעיה עם זה.

גלעד ארדן: הנושא הזה כרגע כלל לא על סדר היום.

גלעד ארדן: אומרת היועצת המשפטית של משרד התחבורה ואתה יכול אחר-כך להוציא את פרוטוקול הישיבה, שעל-פי הדין היום במדינה, מותר לנהג מונית שמסיע נוסעים בשכר, לקחת ברכבו מעבר למספר המותר, עוד שני ילדים עד גיל חמש במושב האחורי.

גלעד ארדן: תיארתי את זה נכון?

אברהם פריד: זו התקנה.

גלעד ארדן: כל מה שמבקשת פה המדינה, שאם גם על זה נהג המונית יעבור עבירה, העונש שניתן יהיה להטיל עליו יהיה שווה לעוד עבירות נוספות שכלולות באותה תוספת שמאפשרת לקצין המשטרה לשלול מנהלית עד 30 יום את רישיון הנהיגה של אותו נהג.

גלעד ארדן: זה הכל.

אברהם פריד: איזה עבירה יכולה להיות?

גלעד ארדן: שלושה ילדים.

אברהם פריד: על זה אין ויכוח בכלל.

גלעד ארדן: זה על סדר היום.

גלעד ארדן: אשמח לשלוח את פרוטוקול הישיבה, כולל דבריה של היועצת המשפטית, ותפעלו מול חברות הביטוח, אם יש לכם בעיה עם ביטוח החובה.

אהרון כהן: אני סגן יושב-ראש איגוד נהגי מוניות ארצי.

אהרון כהן: שמעתי שהנציגה ממשרד התחבורה אמרה שוטר מוסמך.

אהרון כהן: הייתי מביא את זה לקצין.

חוה ראובני: זה קצין.

חוה ראובני: דיברתי בשגרת לשון, לא התייחסתי לדרגות, משטרה.

חוה ראובני: זה קצין משטרה.

חוה ראובני: זה כתוב במפורש, אפילו דרגת מינימום.

חוה ראובני: השוטר יכול רק לזמן את אותו נהג לשימוע בפני קצין משטרה שיחליט לפסול, בדרגת מפקח ומעלה.

חוה ראובני: פרט 10, באותה תקנה.

חוה ראובני: אחרי פרט 10 יבוא: "10א.

חוה ראובני: עבירה לפי סעיף 12א2 לפקודה".

חוה ראובני: מה זה סעיף 12א2 כבר הבהרנו קודם, אנחנו מבקשים שקודם כל אפשר יהיה לקחת לאותו נהג צעיר את רישיון הנהיגה ושוב גם כאן יש לנו השבתה על הרכב, זה קצת אבסורדי לקחת לאבא את האוטו והילד ימשיך לנהוג על האוטו של אימא או של החבר.

גלעד ארדן: מאה אחוז.

גלעד ארדן: מי בעד שינוי התוספת הרביעית והוספת הפריטים שהוצגו על-ידי משרד התחבורה?

גלעד ארדן: אושר פה אחד, ללא מתנגדים וללא נמנעים.

גלעד ארדן: ה צ ב ע ה שינוי התוספת הרביעית והוספת הפריטים התקבלו.

גלעד ארדן: אושר פה אחד, ללא מתנגדים וללא נמנעים.

חוה ראובני: שינוי התוספת החמישית .

חוה ראובני: בתוספת החמישית לפקודה, פרט 1 יימחק.

חוה ראובני: פרט 1 היום אומר שהגוף שלו יימסר המידע מתוך מאגרי המידע של רשות הרישוי זה המועצה הלאומית למניעת תאונות ופרטי המידע שיימסר זה שם בעל הרכב ומספר זהותו ומענו.

חוה ראובני: זה עניין היסטורי, אני לא אפילו יודעת להגיד כמה זה, עד כמה היסטורי, זה בוודאי למעלה מעשר שנים עבר מהעולם, במעשה.

חוה ראובני: בעבר, המועצה הלאומית למניעת תאונות היתה ממומנת על-ידי היטלים מבעלי הרכב, היא היתה זקוקה למידע הזה לצורכי גבייה.

חוה ראובני: זה מכבר היא לא גובה היטלים, זה מכבר היא לא מקבלת מידע, המידע הזה לא מועבר ואנחנו מבקשים פשוט למחוק את הסעיף הזה מהתוספת החמישית.

גלעד ארדן: מישהו רוצה לומר משהו?

גלעד ארדן: טוב.

גלעד ארדן: מי בעד מחיקת פרט 1 לתוספת החמישית לפקודה?

גלעד ארדן: ה צ ב ע ה מחיקת פרט 1 לתוספת החמישית לפקודה התקבל.

גלעד ארדן: אושר פה אחד, ללא מתנגדים וללא נמנעים.

גלעד ארדן: תודה, הישיבה נעולה.